ΓΡΑΠΤΗ ΕΡΩΤΗΣΗ E-2881/98

υποβολή: Panayotis Lambrias (PPE) προς την Επιτροπή

(28 Σεπτεμβρίου 1998)

Θέμα: Ανάγκη θέσπισης νομικού πλαισίου ολοκληρωμένων μεθόδων φυτοπροστασίας

Σύμφωνα με καταγγελίες οικολογικών συλλόγων και συλλόγων βιολογικών καλλιεργειών τις οποίες απεδέχθη το ελληνικό υπουργείο Γεωργίας, δεν υπάρχει κοινοτικό νομικό πλαίσιο ολοκληρωμένων μεθόδων φυτοπροστασίας.

Ερωτάται η Επιτροπή τί μέτρα προτίθεται να λάβει για την κάλυψη του κενού που έχει δυσμενείς συνέπειες τόσο στην υγεία των εργαζομένων σε θερμοκήπια όσο και στην υγεία των καταναλωτών.

Απάντηση του κ. Fischler εξ ονόματος της Επιτροπής

(19 Νοεμβρίου 1998)

Η Επιτροπή γνωρίζει τα προβλήματα που έθιξε το Αξιότιμο Μέλος του Κοινοβουλίου. Στο δεύτερο εργαστήριο σχετικά με το πλαίσιο για την αειφόρο χρησιμοποίηση προϊόντων φυτοπροστασίας στην Ένωση, που διοργανώθηκε στις Βρυξέλλες στις 12-14 Μαΐου 1998 από την Επιτροπή και το Ολλανδικό Υπουργείο Περιβάλλοντος, εξεδώθησαν ειδικές συστάσεις για την εφαρμογή ολοκληρωμένων μεθόδων φυτοπροστασίας, που είναι καλύτερα γνωστές ως "ολοκληρωμένη διαχείριση επιβλαβών οργανισμών (IPM)" ή "ολοκληρωμένη καταπολέμηση". Ειδικότερα, στο πλαίσιο του εν λόγω εργαστηρίου εντοπίστηκε η ανάγκη να δοθούν ικανοποιητικότεροι ορισμοί στην έννοια αυτή, καθώς και για την ολοκληρωμένη διαχείριση καλλιεργειών (ή ολοκληρωμένες γεωργικές δραστηριότητες).

Η Επιτροπή υπενθυμίζει στο Αξιότιμο Μέλος του Κοινοβουλίου την οδηγία 91/414/ΕΟΚ του Συμβουλίου της 15ης Ιουλίου 1991 σχετικά με τη διάθεση στην αγορά φυτοπροστατευτικών προϊόντων(1), η οποία προβλέπει σύμφωνα με το άρθρο 2 παράγραφος 13 ότι "ολοκληρωμένη καταπολέμηση είναι η ορθολογική εφαρμογή συνδυασμένων βιολογικών, βιοτεχνολογικών, χημικών, καλλιεργητικών ή φυτοβελτιωτικών μέτρων, κατά την οποία η χρήση χημικών φυτοπροστατευτικών προϊόντων περιορίζεται στο απολύτως απαραίτητο προκειμένου να διατηρηθεί ο πληθυσμός των επιβλαβών οργανισμών σε επίπεδα τέτοια ώστε να μην προκαλούνται οικονομικά μη αποδεκτές ζημιές ή απώλειες".

Δεδομένου ότι οι εν λόγω ολοκληρωμένες μέθοδοι ελέγχου είναι ευρέως αποδεκτές ως φιλικές προς το περιβάλλον γεωργικές πρακτικές, η Κοινότητα παρέχει χρηματοδοτική συνδρομή για σημαντικό αριθμό σχετικών πρωτοβουλιών, ιδίως μέσω των γεωργοπεριβαλλοντικών μέτρων της κοινής γεωργικής πολιτικής, δυνάμει του κανονισμού (ΕΟΚ) 2078/92 του Συμβουλίου της 30ης Ιουνίου 1992 σχετικά με μεθόδους γεωργικής παραγωγής που συμμορφώνονται με τις απαιτήσεις της προστασίας του περιβάλλοντος καθώς και με τη διατήρηση του φυσικού χώρου(2).

Το νομικό πλαίσιο για την IPM δεν υπάρχει ακόμα σε κοινοτικό επίπεδο, αρκετά κράτη μέλη όμως έχουν ήδη θεσπίσει νομικές διατάξεις για την εν λόγω μέθοδο παραγωγής. Πρέπει επίσης να ληφθούν υπόψη οι σχέσεις με την εσωτερική αγορά και την πολιτική για την ποιότητα. Η Επιτροπή ετοιμάζει επί του παρόντος ανακοίνωση σχετικά με την αειφόρο χρησιμοποίηση προϊόντων φυτοπροστασίας, στην οποία θα ληφθεί υπόψη το θέμα αυτό.

Έχει αναγνωριστεί ευρέως - ιδίως στο φόρουμ του Οργανισμού Οικονομικής Συνεργασίας και Ανάπτυξης (ΟΟΣΑ) για τα φυτοφάρμακα(3) - ότι η IPM ή η ολοκληρωμένη καταπολέμηση δύνανται να συμβάλουν στη μείωση των κινδύνων από φυτοφάρμακα και γενικότερα αποτελούν μια συνιστώσα της αειφόρου γεωργικής δραστηριότητας. Όσον αφορά την υγεία των εργαζομένων σε θερμοκήπια και των καταναλωτών, το Αξιότιμο Μέλος του Κοινοβουλίου γνωρίζει ενδεχομένως ότι η κοινοτική νομοθεσία για τα φυτοπροστατευτικά προϊόντα προβλέπει ένα συνεκτικό πλαίσιο που αποσκοπεί στην παροχή προστασίας υψηλού επιπέδου.

(1) ΕΕ L 230 της 19.8.1991.

(2) ΕΕ L 215 της 31.7.1992.

(3) ΟΟΣΑ - Εργαστήριο για τη μείωση των κινδύνων από φυτοφάρμακα, Ουψάλα, Σουηδία 1995 - ΟΟΣΑ Οργάνωση για τη Διατροφή και τη Γεωργία (FAO) - Εργαστήριο για τη διαχείριση των επιβλαβών οργανισμών και τη μείωση των κινδύνων από φυτοφάρμακα, Neuchâtel, Eλβετία, 1998.